“บสย.” ตั้งเป้ายอดค้ำประกันสินเชื่อปีหน้า 1 แสนลบ. หลังผลงาน ม.ค.-พ.ย.63 โตก้าวกระโดด
บรรษัทประกันสินเชื่ออุตสาหกรรมขนาดย่อม (บสย.) ตั้งเป้ายอดค้ำประกันสินเชื่อปีหน้า 1 แสนลบ. หลังผลงาน ม.ค.-พ.ย.63 โตก้าวกระโดด พุ่งแตะ 1.4 แสนล้าน
บรรษัทประกันสินเชื่ออุตสาหกรรมขนาดย่อม (บสย.) ตั้งเป้ายอดค้ำประกันสินเชื่อปีหน้า 1 แสนลบ. หลังผลงาน ม.ค.-พ.ย.63 โตก้าวกระโดด พุ่งแตะ 1.4 แสนล้าน
30 พ.ย. 2563

นายรักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ในปี 64 ตั้งเป้าหมายการค้ำประกันสินเชื่อที่ 1 แสนล้านบาท ภายใต้แผนพัฒนานวัตกรรมผลิตภัณฑ์ค้ำประกันสินเชื่อที่หลากหลาย ตอบโจทย์ SMEs ทุกกลุ่ม ภายใต้กลยุทธ์การทำตลาด Segmentation และการพัฒนาผลิตภัณฑ์เจาะกลุ่มผู้ประกอบการที่ไม่เข้าถึงแหล่งทุน รวมถึงการขยายช่องทางการเข้าถึงแหล่งทุนผ่านช่องทาง non bank เพิ่มโอกาสให้กับผู้ประกอบการ SMEs ที่เข้าไม่ถึงแหล่งทุนจากสถาบันการเงิน
สำหรับผลดำเนินงานของ บสย.ในช่วงเดือนม.ค.-พ.ย.63 มียอดค้ำประกันสินเชื่อแตะ 1.4 แสนล้านบาท และสามารถช่วยผู้ประกอบการ SMEs รายใหม่ได้ถึง 1.3 แสนราย
          “นับเป็นปรากฏการณ์ในการช่วยเหลือผู้ประกอบการ SMEs ครั้งสำคัญในรอบ 29 ปี ซึ่งผลการดำเนินงานที่เติบโตแบบก้าวกระโดด ทั้งยอดอนุมัติค้ำประกันสินเชื่อ จำนวนลูกค้าใหม่ และจำนวนการอนุมัติหนังสือค้ำประกันสินเชื่อ (LG) ของบสย. ท่ามกลางการแพร่ระบาดของไวรัสโควิด-19” นายรักษ์ กล่าว
ในขณะที่ผลดำเนินงานปี 63 (ม.ค.-ต.ค.) เทียบกับช่วงเดียวกันของปี 62 มีการเติบโตขึ้นจากยอดการอนุมัติการค้ำประกันสินเชื่อปี 63 ที่เพิ่มขึ้น 122% จาก 61,392 ล้านบาท เป็น 135,984 ล้านบาท, การช่วยเหลือ SMEs รายใหม่ให้เข้าถึงสินเชื่อ เพิ่มขึ้น 167% จาก 47,626 ราย เป็น 127,054 ราย และจำนวนการอนุมัติหนังสือค้ำประกันสินเชื่อ (LG) เพิ่มขึ้น 174% จาก 61,979 LG เป็น 169,959 LG